Document ID: /roh_data/filtered/fineweb-2-filterrobots_roh.jsonl.gz/51766

Il 2021 avain nus festivà che las dunnas svizras possedan dapi 50 onns dretgs politics. In bun mument per ponderar tge che questa midada ha purtà a las dunnas ed er a la politica, a la scienza, a la cultura ed a la societad en Svizra. Igl ha però era stuì esser ina chaschun da sa dumandar, pertge ch’igl ha durà uschè ditg e sin tge via che las dunnas han survegnì lur dretg da vuschar e d’eleger e da far patratgs davart la significaziun fundamentala dal dretg da vuschar e d’eleger da las dunnas per la democrazia en Svizra. Tge muntada ha quai gì per l’atgna chapientscha da democrazia, sche la mesadad da la societad è stada exclusa uschè ditg? Tge ha quai effectuà? L’egliada enavos ed il sguard sin il svilup ans han animà da reflectar davart il stadi actual da nossa democrazia. Questas reflexiuns avain nus vulì intimar a moda vasta ed effectiva e render publicas.
Per pudair coordinar optimalmain las activitads planisadas per l’onn da giubileum ha l’uniun CH2021 inizià ina plattafurma centrala trilingua (online ed offline). En il center è stada ina charta d’acziuns interactiva, averta a la publicitad ed actualisada cuntinuadamain. Cun agid da questa charta resp. da la pagina-web ch2021.ch ha la glieud interessada survegnì ina buna survista da persunas, organisaziuns ed instituziuns e da lur acziuns e projects durant l’onn da giubileum.